# La polpetta del Re/Quader primm

../Personagg ../Quader II IncludiIntestazione 23 febbraio 2017 100% Da definire
La polpetta del Re Ferdinando Fontana 1894 CC BY-SA 3.0 GFDL Indice:Fontana - La polpetta del Re.djvu //it.wikisource.org/w/index.php?title=La_polpetta_del_Re/Quader_primm&oldid=- 20170223130743 //it.wikisource.org/w/index.php?title=La_polpetta_del_Re/Quader_primm&oldid=- 20170223130743
QUADER PRIMM
La Benedizion d’ona Mader!!
SCENA I.
La Rosa e La Scianna.
La Rosa, portinara a San Caloss, guardée ben cossa la gà in scoss. La gà in scoss la soa scianna cont el pel longh ona spanna;
on pel negher e inscì fin che l’è mej che nè on guantin! Che bella Scianna coi oeucc gris!... La portinara la ghe dis:
«Scianna-sciannetta, — sta quietta. Ona notizia te vuj dà che dev mett sottsôra la cà! Doma adess l’è andada via, te vist anch’ti, la sura Lussìa... Te set perchè l’è stada chì? Perchè la voeur on gatt tò de ti!»
«Ah, Signor!» — la rispond la Scianna —
«Sta brutta veggia carampanna la voeur donch nanch lassam stà l’ultim gattin ch’è restaa in cà? On gattin — come el Scianin! Inscì allegher! — Inscì bell! Che l’è tutt negher, — cont dò stell sora ai oeucc bianch come el latt, come l’è rar trovaj in di gatt! In trii ann, che mi sont chì, t’hoo dàa tant gattitt de no dì... e tucc hin andàa de chì e de là! Quest chì l’è vanzaa domà;... e mi speravi ch’el restass in cà, perchè ti te impromiss sto gattin duu dì fa alla sura Ghittin:
quella che gà el marì magnan e sta dessora al second pian... Adess, se, invece, el va lontan anca lù, l’è on dispiasè che me passarà pù!»
La Rosa.
Te finirée prest a desmentegatt, come, de solit, fan i gatt!
«Anca i omen, però, per diana, fan l’istess» — la rispond la Scianna —
«e poeu dopo, sti malnatt, el par che sien domà i gatt!»
La portinaia la repìa: «Sent: se mi el lassi portà via sto Scianin de la nostra cà, l’è per quell che te voo a cuntà: La sora Lussìa col sò Màgol (saran bàgol o minga bagol!) ghan i stanz che in pienn de ratt, e vorarissen ’vèggh on gatt de quij tai de razza bonna com’hin i tò, la mia Miscionna... Per el Scianin lee la m’ha dáa tri bèj numer inscì fáa de varì on’ereditáa... Quanto a ti, donca, o Miscionna, diventand sciora la tua padronna, te ghe guadagnet certament de paccià mej che nè al present; quanto al Scianin, el se troeuva on sit dove el starà proppi polit! Ratt d’ogni sort; e, fornii i ratt, tutti i dì el so bravo piatt de ratàtoj de la cusinna;... e lor no mangen che robba finna!»
La Scianna.
L’è on gran dolor, per mi, l’è vera! ma on fioeu el dev fa carriera!
La Portinara.
Ben, adess damma sto tò fioeu, che mi prepari el cavagnoeu;... perchè, sul fà dell’A’ mmaria, vegnarann a portall via!...
SCENA II.
La Scianna poeu El Scianin.
La Scianna.
Gnao, gnao... Povera mi! Me tocca de perd anca quest chì! A nass sciann l’è on brutt destin!... (ciamand) Gnao, gnao... Scianin... Scianin...
El Scianin (vegnend de la cantina).
Sont chì, mamma...
La Scianna (leccandel).
Ah, poer Scianin!
El Scianin.
Mamma, lassom giugà col tò covin...
La Scianna.
Ah, poarin... Mèttet in genoeucc...
El Scianin.
Perchè te ghet i lagrim in di oeucc?
La Scianna.
Sent, Scianin: te deven portà via...
El Scianin.
Perchè?...
La Scianna.
Te vet in cà de la sura Lussìa...
El Scianin. (s’cioppand a piang).
Mi vuj no!... Mi vuj no!...
La Scianna.
L’è inutil sbatt! Questa, pur tropp, l’è la sort di gatt! Quand se nass poveritt, compagn de nun, bisogna vèss de tucc e de nissun!... Ingenoeugget, Scianin...
(El Scianin el se ingenoeuggia — La Scianna la ghe dà la soa benedizion).
Va,... fatt onor! Ah... la sura Lussìa!... Car Signor, l’è el mè fioeu!... Vél raccomandi a vù! (ona man la ciappa El Scianin per el coppin e el le mett in d’on cavagnoeu).
El Scianin (vosand).
Ah... Mamma!...
La Scianna (ghe ven máa).
Forsi el vedaróo mai pù!